b'\n_START_ARTICLE_\nHellmuth Weiss\n_START_PARAGRAPH_\nHellmuth Weiss (kasutatud on ka nimekuju Helmut Weiss; 23. oktoober (vana kalendri j\xc3\xa4rgi 10. oktoober) 1900 Tallinn \xe2\x80\x93 10. aprill 1992 Marburg) oli baltisaksa ajaloolane, poliitik ja raamatuteadlane.\n_START_SECTION_\nElulugu\n_START_PARAGRAPH_\nWeiss s\xc3\xbcndis raamatukaupmeeste perekonnas ning l\xc3\xa4ks 1918. aastal Tartu \xc3\xbclikooli ajalugu \xc3\xb5ppima. \xc3\x95pingud katkesid aga peagi Vabaduss\xc3\xb5ja alguse t\xc3\xb5ttu ning j\xc3\xa4rgnevalt osales Weiss Balti R\xc3\xbcgemendi koosseisus Eesti Vabaduss\xc3\xb5jas. Aastatel 1920\xe2\x80\x931925 \xc3\xb5ppis ta ajalugu, geograafiat ja germanistikat T\xc3\xbcbingenis ja Greifswaldis. 1925. aastal sai ta doktorikraadi t\xc3\xb6\xc3\xb6 eest Prantsusmaa ajaloost enne 100-aastast s\xc3\xb5da. _NEWLINE_Seej\xc3\xa4rel naasis Weiss Eestisse ning t\xc3\xb6\xc3\xb6tas Saksa Kultuuromavalitsuses. 1927\xe2\x80\x931937 t\xc3\xb6\xc3\xb6tas ta ka Eestimaa Kirjanduse \xc3\x9chingu raamatukogu direktorina. 1929. aastal avastas ta Wanradti ja Koelli katekismuse katked, mis v\xc3\xb5imaldas 1935. aastal t\xc3\xa4histada eestikeelse raamatu 400. aastap\xc3\xa4eva. Weiss tegi aktiivset koost\xc3\xb6\xc3\xb6d ka Tallinna Linnaarhiivi juhataja Paul Johanseniga, kes uuris koos temaga mitmeid kultuuriloolisi probleeme._NEWLINE_Aastatel 1933\xe2\x80\x931938 oli Weiss Saksa Kultuuromavalitsuse asepresident ning 1938\xe2\x80\x931939 president. 1940. aastal oli ta saksa v\xc3\xa4hemusrahvuse kultuuromavalitsuse likvideerimiskomisjoni liige. 15. m\xc3\xa4rtsil 1940 lahkus ta rongiga Saksamaale. 1941. aastal tuli ta uuesti Tallinna tagasi ning osales Saksa okupatsioonivalitsuse t\xc3\xb6\xc3\xb6s kultuuriosakonna juhina. Tema initsiatiivil evakueeriti Saksamaale ka enamik Tallinna Linnaarhiivi kogudest, mis tagastati N\xc3\xb5ukogude okupatsiooni l\xc3\xb5puaastatel._NEWLINE_Saksamaal t\xc3\xb6\xc3\xb6tas Weiss aastatel 1952\xe2\x80\x931959 Herderi Instituudi raamatukogu direktorina ning 1959\xe2\x80\x931965 instituudi direktorina. Ta osales aktiivselt ka Balti Ajaloo Komisjoni t\xc3\xb6\xc3\xb6s. Saksamaal olles andis ta aastatel 1954\xe2\x80\x931977 v\xc3\xa4lja Baltimaid k\xc3\xa4sitleva kirjanduse valikbibliograafiat, mida hiljem j\xc3\xa4tkas Paul Kagbein. Samuti k\xc3\xa4sitles Weiss baltisakslaste \xc3\xbcmberasumise problemaatikat.'